Jisös memba angetka Saimon Pitö aka gwarek alaŋi kun yetkön andöŋine anohot.
Anohotka alaŋi miaŋön jike nup galöm bohonŋi möt waŋgiyöhaŋgöra aka ölöp amqeba Jisös wuataŋgöba jakömbuak miri sel uruŋe geyök.
Yaŋön geyökmö,
Pitönöŋ sel yaigepŋe naŋgunöŋ kinök.
Mewö kiniga gwarek alaŋan jike nup galöm bohonŋi möt waŋgiyöhi,
yaŋön yaigepŋe geba naŋgu galöm ambi yambuk keu jii möta naŋgu öröiga Pitö waŋgita sel uruŋe geyohot.
Gebitkö ahori,
miaŋgöreŋ welenqeqe ambi sel naŋguŋi galöm kölöhi,
yaŋön Pitö eka kewö qesim waŋgiyök,
“Gi ölŋa mewöyök azi miaŋgö gwarek yeŋgöreŋök kun akzan me?”
Mewö qesim waŋgii möta “Ni qahö!”
jiyök.
Welen azi aka naŋgu galöm (sikiriti) yeŋön amötŋaŋgöra aka könöp jeba ururuŋgöba ahöiga jömöta kinget.
Mewö kingetka Pitönöŋ mewöyök yeŋgö sutŋine anda könöp jömöta kinök.
Mewö.
Jike nup galöm bohonŋi Anas yaŋön Jisösgö qeqesi al waŋgiba kewö jiyök,
“Gi ambazip denöwö kusum eŋgiba gwarekurupki niŋi niŋi eŋgömemba maljan?”
Mewö jiiga kewö meleŋ waŋgiyök,
“Ni nalö dop aukŋe ambazipŋi ambazipŋi kusum eŋgiba malal.
Juda könagesö pakpak neŋön jöwöwöl jikenöŋ öŋgöba köuluk mirininaŋgö dop tokomakzini,
ni mönö miaŋgöreŋ kinda kusum eŋgiba malal.
Buŋa keu tölapŋi kun qahö jial.
Nöŋön keu denöwö ambazip kusum eŋgiba malali,
wuanöŋgöra ni mewö qesim niŋgizan?
Nöŋön keu jibiga ambazip möta malgeri,
yeŋön mönö keunaŋgö kötŋi möt teköze.
Miaŋgöra i qesim eŋginöŋga dop kölma.”
Mewö meleŋ waŋgiyökmö,
jikegö kiripo galöm (sikiriti) kunöŋ kösutŋe kinda Jisös nuŋgulumŋe qekötahöba jiyök,
“Jike nup galöm bohonŋan qesim gihiiga gi keu silik mewöŋi mönö wuanöŋgöra meleŋ waŋgizan?
Gödaqeqegi qahö.”
Mewö jiiga kewö meleŋ waŋgiyök,
“Keu bölöŋa jibileŋak,
mi mönö indelnöŋga dop kölmapmö,
keu ölŋi jizal ewö,
mönö wuanöŋgöra ni öne nuŋguzan?”
Mewö meleŋ waŋgiiga Anasnöŋ Jisös melaiba jiiga tapepŋi (muŋgamuŋga) tok böröŋe tariga waŋgita jike nup galöm bohonŋi Kaiafas yaŋgöreŋ anget.
Mewö.
Saimon Pitönöŋ könöp jömöta kiniga tosatŋan qesiba kewö jiget,
“Gi ölŋa mewöyök yaŋgö gwarekurupŋi yeŋgöreŋök kun akzan me qahö?”
Mewö jigetka qaŋ köla “Ni qahö,”
jiyök.
Pitönöŋ jike nup galöm bohonŋaŋgö welen aziŋi qeba kezapŋi qeköi eröhi,
yaŋgö tinitosolomŋi welenqeqe alaŋi kunöŋ mi möta qesiba jiyök,
“O gi mönö arönöŋ yambuk mohokŋe malohotka gekzal me denöwö?”
Mewö jiiga Pitönöŋ kunbuk qaŋ köliga nalö miaŋgöreŋök kuruknöŋ könahiba qeriga mörök.
Mewö.